Oma äiti hylkäsi - Onni Aatos ryhtyi koiraksi

Metsälenkilläkin käydään porukalla. Päivi Sihvonen

Mervi Pasanen

Onni Aatos syntyi kolmosista ensimmäisenä, mutta sisaruksiaan heiveröisempänä sen äiti hylkäsi sen kylmästi. Onnin elämä oli hyvin hennon langan varassa. Tänään on toisin. Onni hengailee itseään hurjempien porukoissa. Ja luulee olevansa koira.

Onni syntyi 24. huhtikuuta ja pian emouuhi Lenita totesi, ettei rääpäleestä taida olla eläjäksi. Se oli puskea pikkuisensa hengiltä. Ihmisten oli puututtava asiaan.

- Onni Aatos ehti asua lampolassa kaksi tuntia, mutta minun piti ottaa se pois, niin kovin Lenita karitsaansa puski, kertoo kuhmalahtelainen Päivi Sihvonen parin viikon takaisista tapahtumista.

Hän kantoi pienen lampaan ainoaan paikkaan, jossa vastasyntynyt selviäisi yksin. Omaan kotiinsa, tarkemmin sanottuna keittiöön. Talon muut asukkaat eli rhodesiankoirat Hilma ja Ruusa koirat olisivat voineet syödä tulokkaan suupalana.

- Minun koirani kaiken lisäksi barffaavat eli syövät raakaa lihaa ja luita, Päivi Sihvonen toteaa.

- Rodun taustan tietäen vähän kyllä jännitti, että hyökkäävätkö ne.

Pieni ei kuitenkaan päätynyt suupalaksi, vaan suojatiksi.

Karitsalla on talon keittiössä oma aitaus, jossa se viettää aikaa kun talossa ei ole ketään kotona. Se ei ole sisäsiisti ja kakkisi pian lautalattiat uuteen kuntoon.

- Kun olen paikalla, Onni Aatos saa olla vapaana. Ja se hakee seuraa koirista eli tässä tapauksessa karitsa oli se aloitteelinen osapuoli.

Hilma ja Onni ovat ylimmät kaverukset, Ruusa on esimerkiksi sitä mieltä, että ison koiran ei tarvitsisi jakaa makuualustaansa karitsan kanssa. Siitä huolimatta karitsa käpertyy koiran kanssa samaan petiin.

- Usein koirat ovat sohvalla, mutta sinne Onni ei vielä pääse. Enkä aio opettaa lammasta sohvalle, omistaja toteaa.

- Katsomme koirien kanssa sohvalla televisiota ja karitsa on lattialla koiranpedissä.

Koirat - joksi Onni siis itsensa nyt laskee - viettävät aikaa yhdessä. Kun isot koirat lähtevät metsälenkille, Onni seuraa mukana.

- Se ei lähde koirien luota, pihalla se tutkii pikkuisen itse ympäristöä ja maistelee asioita.

Karitsasta ei ole aikomus kasvattaa koiraa, siksi se käy joka päivä katsomassa lampaita.

- Näytän sille että "katso Onni, sinäkin olet lammas".

Kun se kasvaa isommaksi ja kun talon neljä uuhta ja uudet karitsat laitetaan taas yhdeksi laumaksi, myös Onnin on tarkoitus muuttaa omiensa joukkoon. Sen takia se vaihtaa pian ihmiskäden pitelemän tuttipullon tuttiämpäriin.

- Siitä lammaslaumaan muutosta voidaan joutua keskustelemaan.

Onni Aatoksen onni omalla tavallaan oli tämä koiraksi joutuminen. Pässikaritsa kuohitaan ja se saa jäädä kotipihaan lemmiksiksi. Muussa tapauksessa sen kohtalo olisi ollut... no, karumpi. Nyt pariviikkoinen koiralammas on jo käynyt töissä toisten kanssa; niillä on tärkeä homma vanhainkodin terapiaeläiminä.

Ja mistä muuten Onni Aatos on saanut nimensä? Pauli Hanhiniemeltä.

- Kaikki syntyneet on nimetty lempibändieni mukaan, ne kaksi muuta ovat Edu Kettunen ja Sir Elwoodin hiljaiset värit. Onni tulee Hanhiniemen kappaleesta Meitä onni hipaisi ja Aatos on hänen toinen nimensä, Päivi Sihvonen kertoo.